text: Fik en bøde på 135.000 ved razzia
  13 juni 2013 kl. 14.55
  Der var razzia på den syd- og sønderjyske motorvej i dag - og det udløste blandt andet en bøde på 135.000 kr. til en lastbilchauffør.
  Det var Syd- og Sønderjyllands Politi, der sammen med Rigspolitiet, Skat og Bilinspektionen stod bag razziaen, hvor køretøjer på motorvejen ved Vojens blev stoppet.
  En tysk lastbilchauffør på stedet fik en bøde på 135.000 kroner for 24 overtrædelser af køre-hviletidsbestemmelserne. Han bliver også frakendt sin førerret.
  Desuden er flere noteret for ulovlig cabotagekørsel (udlændinges ulovlige kørsel i Danmark).
  Mellem 400 og 500 lastbilchauffører blev alkoholtestet, og ikke en eneste viste sig at være påvirkede. Derimod blev der fundet fire spirituspåvirkede bilister i personbiler.
  Skat havde taget sin store mobile containerscanner med, så lastbiltogene kunne blive gennemlyst for mistænkeligt gods eller ulovlige persontransporter.
  De tunge vogntog blev bl.a. kontrolleret for overlæs og chaufførerne for, at de havde deres papirer i orden.
  